Hei, denne artikkelen er over ett år gammel og kan inneholde utdatert informasjon

Sunnmøringer beskyldes ofte for «bare å kare» til seg. Men når det gjelder polititjeneste og bevilgninger til politiet, er det ingen som får så lite som Sunnmøre.

I snitt bevilges det 1505 kroner per innbygger til polititjenesten i Norge. Disse pengene skal sikre innbyggerne en god og effektiv polititjeneste.

Men forskjellene i bevilgning fra distrikt til distrikt er stor.

Norske myndigheter har laget en modell for hvordan pengene til politiet skal fordeles. Denne modellen er ment å speile samfunnet og de politifaglige utfordringene.

Store forskjeller

Tre politidistrikt peker seg klart ut — i negativ retning — og får langt mindre penger til å drive polititjeneste. Noe som igjen fører til at polititilbudet på Sunnmøre, i Haugaland og Sunnhordland og Follo politidistrikt nødvendigvis må bli dårligere enn i andre områder.

Tallene Dagbladet har fått hentet inn dokumenterer at det er store forskjeller i bevilgningene — se tabell.

Budsjettene til landets politidistrikt avslører at det er store forskjeller fra landsdel til landsdel og fra distrikt til distrikt, hvor mye penger myndighetene bruker på polititjenesten.

Konsekvensen blir at det i enkelte området blir betydelige mindre — og trolig dårligere — polititjeneste, enn i andre områder.

Samtidig har et samstemt politisk miljø fastslått at det innen 2020 skal være to polititjenestemenn per 1000 innbyggere i hvert distrikt.

Bevilgningene til hvert politidistrikt Politidistrikt: Per innbygger:



Sunnmøre 1.116 kroner



Haugaland og

Sunnhordaland 1.254 kroner



Follo 1.280 kroner



Sogn og Fjordane 1.316 kroner



Vestoppland 1.357 kroner



Hedmark 1.401 kroner



Rogaland 1.420 kroner



Nord-Trøndelag 1.433 kroner



Gudbrandsdal 1.439 kroner



Asker og Bærum 1.466 kroner



Sør-Trøndelag 1.466 kroner



Søndre Buskerud 1.467 kroner



Vestfold 1.473 kroner



Salten 1.484 kroner



Nordre Buskerud 1.494 kroner



Hordaland 1.495 kroner



Nordmøre og

Romsdal 1.516 kroner



Agder 1.521 kroner



Midtre Hålogaland 1.627 kroner



Helgeland 1.673 kroner



Telemark 1.683 kroner



Troms 1.692 kroner



Romerike 1.699 kroner



Østfold 1.719 kroner



Vestfinnmark 2.078 kroner



Oslo 3.161 kroner



Østfinnmark 3.760 kroner



Snitt per innbygger: 1.505 kroner





Oslo politidistrikt som får 3.161 kroner per innbygger kan ikke uten videre sammenlignes direkte med de andre politidistriktene, fordi Oslo også er pålagt nasjonale oppgaver og får budsjettet direkte bevilget fra Stortinget



På Romerike har budsjettet økt kraftig de seinere åra på grunn av Gardermoen flyplass.



I Østfold brukes ressurser også på grensa mot Sverige.



Når det gjelder Østfinnmark er forklaringen til en bevilgning på hele 3760 kroner per innbygger grensa til Russland.

Politidistriktene som kommer dårligst ut i antall bevilgede kroner per innbygger, er også de som har færreste polititjenestemenn per innbygger i dag.

54 millioner mer

Hadde for eksempel Sunnmøre fått bevilget penger som snittet av landet, ville politiledelsen i Ålesund kunne brukt 54 millioner kroner mer på ordenstjeneste og etterforskning.

- Vi kjenner tallene, og forholder oss til dem. Men selvfølgelig, hadde vi fått 54 millioner kroner mer, ville vil kunne gi publikum en bedre tjeneste, sier konstituert politimester Ingar Bøen i Sunnmøre politidistrikt til Dagbladet.

Bøen understreker at Sunnmøre politidistrikt er i kontinuerlig dialog med Politidirektoratet vedrørende ressurser.

Politidirektoratet fordeler budsjettet til politidistriktene på bakgrunn av det årlige budsjettet som vedtas av Stortinget etter en ressursfordelingsmodell.

I dag får Sunnmøre 1.116 kroner per innbygger til polititjeneste. Troms politidistrikt får 1.692 kroner per innbygger.

Sunnmøre og Troms politidistrikt har flere likheter, områdene har en stor by, og flere småkommuner.

Hadde Sunnmøre politidistrikt fått like mye penger per innbygger som politimester Truls Fyhn i Tromsø har til disposisjon, ville politimesteren på Sunnmøre fått nærmere 80 millioner kroner mer til polititjenesten.

I politisammenheng regner man to stillinger per en million kroner. Det betyr at Sunnmøre politidistrikt teoretisk kunne ansatt 160 nye tjenestemenn, dersom distriktet hadde fått like mye penger per innbygger som for eksempel Troms politidistrikt.

- Anstrengt

- Vi merker en anstrengt ressurssituasjon. Overfor Politidirektoratet har vi flere ganger påpekt at fordelingen av penger får kraftig utslag for Haugaland og Sunnhordland politidistrikt, sier fungerende politimester Edgar Mannes til Dagbladet.

- Det er ingen tvil om at vi kunne produsert mye mer god polititjeneste, dersom vi hadde fått bevilget mer penger, sier Mannes.

- Vil se på fordelingen Justisminister Knut Storberget vil vurdere fordelingen av midlene til politidistriktene.



Det er Politidirektoratet som fordeler midlene til politidistriktene etter en ressursfordelingsmodell.



Overfor Dagbladet vedgår justisminister Knut Storberget at det er store forskjeller imellom politidistriktene.



- Kriminalitetsbildet er annerledes på Alnabru enn i Ålesund, og befolkningssammensetning, reiseavstander og mange andre ting varierer. Alle som har fulgt Hurtigruta på NRK vet at Norge er et langstrakt land. Kriminalitets og trygghetsutfordringene er forskjellige, og må møtes forskjellig, sier Storberget.



- Er det greit at det så store forskjeller fra politidistrikt til politidistrikt?



- Folk skal vite at de har et politi over hele landet som er nært, sterkt og kommer når de trengs. Derfor har regjeringen styrket politibudsjettet med nærmere 50 prosent siden vi tiltrådte. Selv om kriminaliteten går ned, og flere saker oppklares mener de fleste politidistrikter jeg besøker at de kunne skapt enda mer trygghet om regjeringen fortsetter politiopptrappingen, sier Storberget.



- Selv om alle politidistrikter har fått mer ressurser, mener noen distrikter de kommer dårligere ut. Det må vi kunne se på. Regjeringen har varslet en gjennomgang av ressursfordelingen mellom politidistriktene i arbeidet med resultatreformen.



- Det foreligger en opptrappingsplan for bemanningen i politiet som det er bred enighet om i Politi-Norge. Den er nedfelt i rapporten «Politiet mot 2020». Målet er to polititjenestemenn per 1000 innbyggere i 2020. Jeg mener at dette målet forplikter, sier Storberget.

I Haugaland og Sunnhordland er det i dag bare 1,1 polititjenestemann per tusen innbygger.

- Hvis vi hadde fått 37 millioner kroner ekstra i året, (som Haugaland hadde fått, hvis distriktet fikk snitt av det som bevilges per innbygger, red.anm.) ville det gitt en betydelig oppsving i politiets aktiviteter, sier Mannes.

- Uønskede forskjeller

Politimester Arne Jørgen Olafsen i Follo får også mindre penger enn sine politimesterkolleger. Hadde Follo blitt tildelt like mye som snittet, kunne politimester Olafsen brukt hele 38 millioner kroner mer på å ansette politifolk, investert i nytt utstyr og hatt flere etterforskere på jobb.

- Etter at «Politiet mot 2020» ble lansert og markedsført har det blitt mer akseptert å vurdere sammenhengen mellom innbyggertall, budsjett og politibemanning, også på distriktsnivå, sier politimester Arne Jørgen Olafsen.

- Dagens budsjettfordelingsmodell premierer andre faktorer enn innbyggertall og skaper etter min mening for store og uønskede forskjellige forutsetninger for polititjenester mellom distriktene.

- Den varslede gjennomgangen av dagens budsjettfordelingsmodell må med noen unntak, føre til en mer direkte sammenheng mellom innbyggertall og budsjett. Men jeg er redd for at belastningen med å gjøre denne utjevningen fortsatt er for stor og at det blir nødvendig med friske midler for å rette opp en feil som mange har forholdt seg til i mange år, sier Olafsen.